ไฟแนนซ์ทูเดย์
ออกอาการอารมณ์ไม่จอย “เสี่ยโต้ง” กิตติรัตน์ ณ ระนอง รองนายกรัฐมนตรีและ รมว.คลัง
13 มี.ค. 2555

ออกอาการอารมณ์ไม่จอย “เสี่ยโต้ง” กิตติรัตน์ ณ ระนอง รองนายกรัฐมนตรีและ รมว.คลัง 
อุตส่าห์สั่งให้ปิดเป็นความลับเรียกผู้บริหารแบงก์รัฐมาประชุมวันอาทิตย์ และเปลี่ยนสถานที่นัดประชุมจากที่กระทรวงคลังมาทำเนียบ นักข่าวยังมารอทำข่าวเพียบ 
...และแล้วก็ได้เปิดใจกันเสียที ที่หักคอแบงก์รัฐจ่ายเงินสมทบ 0.47% ทุบกระปุกโกยเงินไป 1.5 หมื่นล้านบาทยังไม่พอ จะให้ลดดอกเบี้ยลูกหนี้ชั้นดีอีก 2% มีหวังแบงก์รัฐเจ๊งยับแน่ๆ 
...กรมสรรกรทำเก๋ เปลี่ยนระบบการคืนภาษีมูลค่าเพิ่ม (แวต) แบบกระดาษมาใช้ “สมาร์ต การ์ด” แทน โดยให้ร้านค้าบันทึกรายการขายสินค้าลงบัตรสมาร์ต การ์ด ส่งมอบให้นักท่องเที่ยว แล้วนำไปแสดงต่อเจ้าหน้าที่ศุลกากร เพื่อตรวจสินค้าบนระบบฯ ก็สามารถนำมาขอคืนภาษีกับเจ้าหน้าที่สรรพากรที่ท่าอากาศยานได้อย่างสะดวก รวดเร็วยิ่งขึ้น




...มีตัวเลขที่น่าสนใจในปีงบประมาณ 2554 จำนวนนักท่องเที่ยว 5.86 แสนราย เพิ่มขึ้น 66% เป็นมูลค่าการซื้อสินค้า 1.62 หมื่นล้านบาท ขอคืนภาษีรวม 1,064 ล้านบาท ปัจจุบันมีร้านค้าในระบบคืนภาษีมูลค่าเพิ่มให้นักท่องเที่ยว 5,325 ร้านค้า 
...ในปีนี้แวดวงบริษัทบริหารหนี้เสีย (เอเอ็มซี) ของรัฐทั้งสองแห่ง คือ บริษัทบริหารสินทรัพย์ กรุงเทพพาณิชย์ (บสก.) และบริษัท บริหารสินทรัพย์สุขุมวิท บังเอิญที่เอ็มดีทั้งสองแห่ง ต้องครบวาระต้องโบกมือลาตำแหน่ง 
รอลุ้นสิ้นปีเอ็มดีคนใหม่โชว์ฝีมือขับเคลื่อนเอเอ็มซีของรัฐในการบริหารเอ็นพีเอและเอ็นพีแอลก้อนใหญ่ที่ประมูลซื้อมาจากบรรษัทบริหารสินทรัพย์ไทย (บสท.)
...พยายามติดต่อสอบถามข้อเท็จจริงนโยบายการบริหารเงินกองทุนให้กู้ยืมเงินเพื่อการศึกษา (กยศ.) ที่ยังเป็นเรื่องร้อนๆ การโกงเงินหลวงโกงเงินแผ่นดินหากินกับนักเรียนนักศึกษาถูกยืมชื่อมากู้เงินถูกฟ้องร้อง มูลค่าเสียหายที่จับได้ไล่ทันแค่ 4,000 ล้านบาท ที่ยังซุกอยู่ใต้พรมอีกเท่าไรยังไม่ส่งกลิ่น
...เรื่องนี้ไม่ใช่เรื่องเล็กๆ แต่พยายามที่จะสอบถาม ดร.ธาดา มาร์ติน ผู้จัดการกองทุนให้กู้ยืมเงินเพื่อการศึกษา (กยศ.) ที่จะต้องชี้แจงว่ามีแนวทางการป้องกันนโยบายการดำเนินงาน แต่กลับได้คำตอบแจกใบแถลงข่าวแล้ว ตอนนี้นโยบายยังไม่ชัด ยังตอบอะไรไม่ได้
...โธ่! ดร.ธาดา ต่อวาระเป็นผู้จัดการกองทุน กยศ.มาสมัยที่ 2 แล้วยังไม่รู้เรื่องรู้ราว นโยบายยังไม่ชัดอีกอย่างนี้ การศึกษาไทยมันยังถึงด้อยพัฒนาอยู่อย่างนี้ละ
...ธนาคารพาณิชย์พร้อมใจปิดปรับปรุงระบบการให้บริการเอทีเอ็มพร้อมๆ กัน ในวันที่ 1718 มี.ค.นี้ ไล่เรียงจาก ธนาคารกสิกรไทย ซีไอเอ็มอี (ไทย) ลูกค้าก็ต้องเตรียมตัว ยังไงก็สำรองตุนเงินสดใส่กระเป๋าไว้ก่อนแล้วกัน